FI Euroopan unionin virallinen lehti CE 88/85

(2004/C 88 E/0093)

KIRJALLINEN KYSYMYS E-2442/03

esittäjä(t): Jürgen Zimmerling (PPE-DE) komissiolle

(22. heinäkuuta 2003)

Aihe: Madagaskarin avustaminen

Tulevien Nato-jäsenten puolustusvoimien on hävitettävä laitteita ja välineitä, esimerkiksi telttoja ja kenttäkeittimiä, ja korvattava ne uusilla Naton vaatimusten täyttämiseksi.

Vanhoilla välineillä on kuitenkin vielä arvoa ja ne ovat hyvässä kunnossa. Ne soveltuisivat siis avustustarvikkeiksi kolmanteen maailmaan, sillä niitä voidaan käyttää erinomaisesti muihinkin kuin sotilastarkoituksiin.

Madagaskarin presidentti Marc Ravalomanana pyysi hiljattain tarkistamaan, voisiko Euroopan unioni myöntää humanitäärisen avun rahastostaan tukea kyseisten välineiden kuljetuskustannuksiin (kopio hänen kirjeestään sekä luettelo tarvittavista välineistä toimitettiin komissiolle). Pyynnön taustalla on Madagaskarissa hiljattain tapahtunut luonnonmullistus, minkä vuoksi kyseisiä laitteita ja välineitä tarvittaisiin kipeästi. Miten komissio suhtautuu asiaan?

Poul Nielsonin komission puolesta antama vastaus

(4. syyskuuta 2003)

Komissio on tietoinen siitä, että Madagaskar kärsii ajoittain luonnonmullistuksista, erityisesti siitä, että se kärsi huomattavia vahinkoja toukokuussa 2003 riehuneen trooppisen hirmumyrskyn Manoun seurauksena. Komissio reagoi nopeasti antamalla apua hirmumyrskyn uhreille nykyisten budjettivälineiden, kuten elintarviketurvallisuuden, liikenteen ja vientitulojen vakauttamisjärjestelmän (STABEX) budjettikohtien, puitteissa.

Mitä tulee Madagaskarille mahdollisesti annettavaan apuun ja kysymykseen liittymässä olevien maiden kansallisten armeijoiden poistamien välineiden kuljetuksen rahoittamisesta, komissio ei ole vielä saanut presidentti Ravalomananalta kirjettä aiheesta. Mitä kuitenkin tulee mahdollisuuteen käyttää humanitaarisen avun rahastoa tällaisen kuljetuksen rahoittamiseen, on pidettävä mielessä, että tämän budjettikohdan täytäntöönpanon ehdot on määritelty selkeästi 20. kesäkuuta 1996 annetussa neuvoston asetuksessa (EY) N:o 1257/96 (1). Se on Euroopan komission humanitaarisen avun toimiston (ECHO) toiminnan oikeusperusta.

Käytännössä ECHO voisi rahoittaa tällaisia kuljetuksia vain tiettyyn katastrofiin liittyvän avun yhteydessä ja vain tunnustettujen kumppaniensa kanssa, mikä sulkee pois hallinnolle annettavan suoran rahoituksen.

Kuten arvoisa jäsen tietää, humanitaariseen toimintaan myönnetään rahoitusta tunnustettujen humanitaaristen toimijoiden, kuten Yhdistyneiden Kansakuntien järjestöjen, Punaisen Ristin ja erikoistuneiden humanitaaristen kansalaisjärjestöjen, esittämien pyyntöjen perusteella. Nämä toimijat — ECHO-yhteistyö-kumppanit — arvioivat uhrien tarpeet tasapuolisesti ja puolueettomasti ja esittävät ehdotuksia selkeänä strategianaan parantaa suunnitellun toiminnan tehoa ja kestävää vaikutusta. Humanitaarinen toiminta ei rajoitu tavaroiden ja välineiden kuljetukseen kriisialueelle, vaan siihen liittyy koordinointi paikallisten valmiuksien kanssa sekä monien erilaisten toimien täytäntöönpano.

Tässä yhteydessä on kiinnitettävä huomiota kaavailtujen toimien täytäntöönpanokeinojen kustannustehokkuuteen, jotta toimien tavoitteet saavutetaan.

ECHO ei ole tähän mennessä saanut humanitaarisilta kumppaneiltaan minkäänlaista pyyntöä, joka liittyisi käytöstä poistettujen sotilasvälineiden kuljettamiseen Madagaskariin.

Joka tapauksessa näiden välineiden käyttökunto ja niiden todellinen soveltuvuus humanitaarisiin avustustoimiin on harkittava tarkkaan. Tämän arvioinnin suorittavat ECHOn yhteistyökumppanit; sen on perustuttava havaittuihin tarpeisiin ja oltava avunsaajien edun mukaista.

Mikäli ECHO saa tällaisen pyynnön, se tutkii sen varainhoitoasetuksessa asetetun moitteettoman varainhoidon periaatteen mukaisesti.

(1) Neuvoston asetus (EY) N:o 1257/96, annettu 20 päivänä kesäkuuta 1996, humanitaarisesta avusta, EYVL L 163, 2.7.1996.